section_heading: Opis dobra
paragraph_text: Crkva s cinktorom je barokna građevina sagrađena u 17. st. te povećana i nadsvođena sredinom 18. st. Obnovljena je 1847., kada je dograđen zvonik uz glavno pročelje. Crkva je jednobrodna građevina pravokutnog svetišta iza kojeg je u produžetku smještena sakristija. S južne strane prigrađena je kapela kvadratnog tlocrta, dok je na zapadnom pročelju zvonik pomaknut uz južni rub pročelja. Prostor broda svođen je bačvastim svodom sa susvodnicama, a kvadratno svetište, sakristija i bočna kapela svođene su češkim kapama. Vrijedan inventar potječe iz 18 i 19. st. Crkva je značajan primjer sakralne arhitekture okolice Jastrebarskog.